Lipšic, Daniel, poslanec NR SR (2014-11-09):
Ďakujem. Ja verím tomu, že mnohí kolegovia, možnože aj verejnosť a novinári, už sa im zdá, že tá schôdza trvá dlho, a sľubujem jednu vec, že budem hovoriť nové veci. Má to jednu výhodu, tá dlhotrvajúca schôdza, že sa objavujú nové a nové skutočnosti o tejto kauze, o firme Medical Group, ktoré podľa mojej mienky sú skoro zničujúce, a budem o nich v krátkosti hovoriť. Poviem len možno ešte ako reakciu na pána ministra školstva, my sme predložili minulý týždeň do parlamentu novelu zákona... (Ruch v sále.) Ale, pán kolega, ja som vás počúval. ... novelu zákona o verejnom obstarávaní, ktorá zakazuje súťažiť schránkovým firmám, to znamená firmám, ktoré nemajú jasnú vlastnícku štruktúru, firmám, ktoré, kde nie je zrejmý beneficial owner. Je to možné. Naše banky to robia. Všetky účty v bankách musia mať beneficial ownera. To nie je problém. Keď vieme dať tú povinnosť bankám a nie je to problém, prečo ju nemôže mať aj štát pri tendroch? Čiže na budúcej schôdzi parlamentu tá novela je predložená, v piatok sme ju predkladali a som naozaj zvedavý, či ju koalícia, teda vláda podporí. Ak ju treba v druhom čítaní potom zmeniť, zlepšiť, nie je problém. Ale mohli by sme tento signál, ak hovoríte, že to je problém, všetci vyslať. Návrh na stole konkrétny je. Nehovorme, hlasujme. Druhá poznámka. Obávam sa, že nové informácie, ktoré v tejto kauze existujú, namáčajú vašich predstaviteľov do súkolia s finančnými skupinami, ktoré vyciciavajú a tunelujú naše zdravotníctvo. Budem veľmi stručný, urobte si názor sami. Ja som to citoval, a je to uvedené aj v návrhu na odvolanie pána predsedu parlamentu Pašku, zo spisu Gorila, a prečítam to ešte raz, je to len niekoľko viet. Je to zo stretnutia z 22. marca 2006, keď sa stretol pán Fico s pánom Haščákom: „Pre Pentu je zdravotníctvo kľúčová vec a chce v ňom podnikať s primeranou maržou, dokonca rozprávajú ešte o Pavlovi Paškovi. Fico hovorí, že Haščák môže s Paškom dlhodobo počítať.“ Zopakujem poslednú vetu: „Fico hovorí, že Haščák môže s Paškom dlhodobo počítať.“ Medical Group bola firma, v ktorej sa angažoval pán predseda Paška a v tom konzorciu mal obchodné podiely od roku 2008. Ja som hovoril o tých transakciách, ktoré potom prebiehali, ale čo je kľúčové, že dnes materskú firmu Medical Group vlastní firma, ako sme vedeli, ktorá je registrovaná na Belize. Adresa tejto firmy je Mapp Street 1, Belize City, Belize. (Rečník zobral do rúk papier s uvedenou adresou, ukazujúc ju plénu.) To je teda adresa materskej firmy Medical Group. Na tejto adrese v malej chalúpke v Belize je ale registrovaná ešte ďalšia firma (rečník zobral do rúk papier s uvedenou adresou, ukazujúc ju plénu) – Penta Enterprises Ltd. Je to z verejného registra, ak si pozriete spoločnosť v našom registri Rokoko Holding, a. s., tak jej spoločníkom je práve táto spoločnosť registrovaná v Belize. Chce mi niekto tvrdiť, že je to len náhoda? Chce mi niekto tvrdiť, že dohoda z Gorily o tom, kto bude partner pána Haščáka v zdravotníctve, pán Paška, že to je len náhoda, že tie firmy sa dve stretli? Na jednej adrese, v jednej malej chalúpke v Belize? Chce mi niekto tvrdiť, že je náhoda, že firma Medical Group SK na Slovensku sídli v budove pána Širokého a na Belize spolu s Pentou? Chce mi to niekto tvrdiť? Považujem tieto informácie za tak kľúčové, že si neviem celkom predstaviť, ako ďalej bude vykonávať funkciu predsedu parlamentu pán Paška. On ju asi bude vykonávať, ja viem. Nemôžete si dovoliť vy a asi váš premiér ho dať dole, aj keď bude pre vás príťažou. Ubezpečujem vás o jednej veci. Pán Paška podnikal kedysi v zdravotníctve, aj to priznal. Ale keď nebol vo verejnej funkcii, tak sa mu veľmi nedarilo. Tu je ešte článok z roku 2003, že jeho firma išla do konkurzu a dlhovala štátnej banke viac ako 114 mil. korún, veď to pán Paška aj priznal, aj tu tvrdil, že má za to morálnu zodpovednosť. Bola to firma, ktorá sa volala Fakon, s. r. o. Potom sa z toho stala akciovka. Jemu sa začalo dariť, až keď bol vo verejných funkciách. Dnes je spoločníkom v jednej spoločnosti, ja som mu to aj včera spomínal, ktorá má obrat 400-tisíc a zisk 320-tisíc. Jediný spoločník, perfektne to funguje. Chcem tým povedať, že ten príbeh jeho a príbeh napríklad finančnej skupiny Penta je podobný. Oni nevedia podnikať v slobodnom prostrední, v slobodnom trhovom prostredí. Oni len vedia vyciciavať a parazitovať na štáte. Hovorím to úplne vážne. Nevedia! (Potlesk.) A to je aj príbeh pána predsedu parlamentu Pašku s jeho podnikaním v zdravotníctve. A preto možno sme unavení, priznávam, mnohí z nás, asi aj novinári a možno aj, aj ľudia, ktorí pracujú v Národnej rade. Ale ak niečo malo význam, tak dlho tú schôdzu mať, možnože nie veľa vecí opakovať, ale prinášať nové informácie a zistenia. A môžem sa mýliť, ten pocit môže byť mylný, samozrejme, ale je to môj pocit, ktorý teraz mám. Ja si naozaj nepamätám od roku 2002, že by tak spontánne mi písali ľudia, najmä zo zdravotníckeho sektora, musím povedať, lekári a riaditelia nemocníc, že sa chcú stretnúť a dať mi informácie. Doktor Suchánek a pani magisterka Kovačičová sú pre mňa hrdinami, ja pevne verím, že sa im už nič nestane dnes, lebo sú verejne známi, ale ak oni spustia alebo iným spôsobom že odbremenia ľudí od strachu a ľudia začnú o týchto veciach hovoriť a rozprávať, tak Slovensko sa aj vďaka tejto kauze „pohne“ výrazne ďalej. O tom som presvedčený a za to im ďakujem. Ešte raz, nikto z nás v tejto sále v tejto kauze nie je hrdina a už vôbec nie premiér Fico. Hrdinami sú títo dvaja odvážni ľudia, muž a žena, ktorí nebojujú za seba, za svoje zisky, za svoje haciendy, za svoje jachty, ale za budúcnosť pre Slovensko, pre nás a pre vlastné deti. A za to by im mala patriť naša vďaka nás všetkých. Ďakujem vám veľmi pekne. (Potlesk.)